Wes-Kaapse boer se borgtog derde keer geweierArgieffoto. Die borgtogaansoek van Frik Muller, die boer van Herbertsdale buite Mosselbaai in die Wes-Kaap wat onder meer van poging tot moord aangekla word, is Woensdag vir die derde keer in die Mosselbaai-landdroshof van die hand gewys. Sers. Kappi Kapp, woordvoerder van die polisie, het aan Maroela Media gesê nadat Muller se oorspronklike borgtogaansoek geweier is, het hy hom tot die hooggeregshof gewend. Sy borgtogaansoek is sowat twee weke gelede in die Kaapstadse hooggeregshof aangehoor waar dit ook van die hand gewys is. Muller het Woensdag weer in die landdroshof aansoek gedoen nadat sy regspan aangevoer het dat daar intussen nuwe inligting aan die lig gekom het. Die borgtogaansoek is egter weer geweier, het Kapp gesê. “Sy regspan kon nie by een van die drie geleenthede daarin slaag om die hof te oortuig dat hy nie ŉ gevaar sal inhou vir die werker en sy vrou wat steeds op die plaas woon nie. Voor die laaste voorval waartydens hy in hegtenis geneem is, was daar na bewering drie voorvalle, waartydens hy hulle onder meer glo gejaag en geslaan het en dit het elke keer erger geword,” het Kapp gesê. Die saak tot 7 Junie uitgestel. Maroela Media het vroeër berig Muller staan tereg op aanklagte van poging tot moord, aanranding met die doel om ernstig te beseer, opsetlike saakbeskadiging en die besit van ŉ onwettige vuurwapen en ammunisie. Hy het in Maart na bewering met ŉ trekker teen die huis van Hylton Levendal, ŉ voormalige plaaswerker, vasgery het. Levendal is glo al in Desember afgedank, maar het geweier om die plaas te verlaat. ŉ Onderonsie tussen Muller en Levendal het ontstaan wat daartoe gelei het dat Muller glo met ŉ trekker teen die muur van die werker se huis vasgery het. Van die bakstene van die huis het op Levendal geval en hy is glo gering beseer. Muller word tans in ŉ gevangenis in George aangehou.